‘MFC’หั่นเป้าหุ้นเหลือ1,147ปีนี้เจอปัจจัยลบอื้อชูซบตราสารหนี้
MFC ลดเป้าดัชนีหุ้นปีนี้เหลือ 1,147 จุด คาดปัจจัยเสี่ยงเพิ่ม
22 ก.ย. 2554

MFC ลดเป้าดัชนีหุ้นปีนี้เหลือ 1,147 จุด คาดปัจจัยเสี่ยงเพิ่ม 
แนะระยะสั้นลดน้ำหนักลงทุนหุ้น รอจังหวะทยอยซื้อ หวังปีหน้าดัชนีแตะ 1,309 จุด เชียร์เพิ่มน้ำหนักลงทุนตราสารหนี้ตลาดเกิดใหม่ ได้กำไร 2 ต่อ ดอกเบี้ยดีและค่าเงินแข็ง 
นายโกเมน นิยมวานิช ผู้จัดการกองทุนอาวุโส ฝ่ายตราสารทุน บริษัทหลักทรัพย์จัดการกองทุน (บลจ.) เอ็มเอฟซี กล่าวว่า บริษัทปรับลดเป้าดัชนีหุ้นไทยในปีนี้ลงเหลือ 1,147 จุด โดยประมาณการสัดส่วนราคาต่อกำไร (P/E) อยู่ที่ 13 เท่า การเติบโตของกำไรบริษัทจดทะเบียน (บจ.) ที่ 19.98% จากต้นปีประเมินไว้ที่ 1,198 จุด P/E 13.5 เท่า หลังมีความเสี่ยงเพิ่มขึ้นจากเศรษฐกิจโลกที่ชะลอตัวและไทยเติบโตลดลง 
อย่างไรก็ตาม ตลาดหุ้นไทยยังถือว่าน่าลงทุนและโอกาสที่จะปรับเพิ่มขึ้นได้อีก 11% สำหรับการลงทุนช่วง 36 เดือนข้างหน้า โดยให้น้ำหนักลงทุนกลุ่มที่ได้ประโยชน์จากกำลังซื้อภายในประเทศและมีความเสี่ยงต่อการชะลอตัวของเศรษฐกิจโลกต่ำ เช่น ธนาคาร ค้าปลีก สื่อสาร และอสังหาริมทรัพย์ ขณะที่ทั้งนี้ นายโกเมน กล่าวว่า ความกังวลต่อการชะลอตัวทางเศรษฐกิจของสหรัฐอเมริกาและยุโรป ขณะที่การฟื้นตัวของเศรษฐกิจโลกมีความเสี่ยงมากขึ้น จะทำให้นักลงทุนย้ายเงินไปลงทุนในสินทรัพย์ที่มีความเสี่ยงต่ำ ขณะที่ปัจจัยการเมืองภายในประเทศอาจจะกลับมามีปัญหาอีกครั้งหากมีความพยายามจะแก้ไขรัฐธรรมนูญ
ในปี 2555 คาดว่าดัชนีอยู่ที่ 1,309 จุด โดยมี P/E อยู่ที่ 13 เท่า กำไร บจ.เติบโต 14.18% 
นางพัณณรัชต์ บรรพโต ผู้ช่วยกรรมการผู้จัดการอาวุโส สายบริหารกองทุน บลจ.เอ็มเอฟซี กล่าวว่า การลงทุนในระยะสั้นหรือไม่เกิน 12 เดือน ควรลดน้ำหนักลงทุนในหุ้นลง และค่อยๆ ทยอยลงทุนเพิ่มเมื่อดัชนีอ่อนตัวลงและเพิ่มการลงทุนในตราสารหนี้
น.ส.จริยา พิมลไพบูลย์ ผู้จัดการกองทุน ฝ่ายตราสารหนี้ บลจ.เอ็มเอฟซี กล่าวว่า ในภาวะที่ตลาดกังวลการเติบโตของเศรษฐกิจโลก โดยเฉพาะประเทศที่พัฒนาแล้ว ทำให้ตราสารหนี้ในตลาดเกิดใหม่น่าสนใจมากขึ้น เพราะพื้นฐานเศรษฐกิจที่แข็งแกร่งและอัตราดอกเบี้ยอยู่ในระดับสูง นอกจากนี้ มีโอกาสได้รับผลตอบแทนจากค่าเงินที่แข็งขึ้นและได้รับการปรับเพิ่มความน่าเชื่อถือ